CELEX: 32017D2261
Language: fi
Date: 2017-11-30 00:00:00
Title: Neuvoston päätös (EU) 2017/2261, annettu 30 päivänä marraskuuta 2017, Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta esitettävästä kannasta ministeritason sekakomitean työjärjestyksen sekä yhteistyösekakomitean ja alakomiteoiden työjärjestyksen hyväksymiseen

8.12.2017   
            
            
               FI
            
            
               Euroopan unionin virallinen lehti
            
            
               L 324/41
            
         NEUVOSTON PÄÄTÖS (EU) 2017/2261,
   annettu 30 päivänä marraskuuta 2017,
   Euroopan unionin ja sen jäsenvaltioiden sekä Kanadan välisellä strategisella kumppanuussopimuksella perustetuissa ministeritason sekakomiteassa ja yhteistyösekakomiteassa unionin puolesta esitettävästä kannasta ministeritason sekakomitean työjärjestyksen sekä yhteistyösekakomitean ja alakomiteoiden työjärjestyksen hyväksymiseen
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 37 artiklan,
   ottaa huomioon Euroopan unionin toiminnasta tehdyn sopimuksen ja erityisesti sen 212 artiklan 1 kohdan yhdessä sen 218 artiklan 9 kohdan kanssa,
   ottaa huomioon Euroopan komission ja unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:
   
               (1)
            
            
               Euroopan unionin ja sen jäsenvaltioiden sekä Kanadan välinen strateginen kumppanuussopimus (1), jäljempänä ’sopimus’, allekirjoitettiin Brysselissä 30 päivänä lokakuuta 2016 ja sitä on sovellettu väliaikaisesti 1 päivästä huhtikuuta 2017.
            
         
               (2)
            
            
               Sopimuksen 27 artiklan 2 ja 3 kohdassa perustetaan ministeritason sekakomitea ja yhteistyösekakomitea helpottamaan sopimuksen täytäntöönpanoa.
            
         
               (3)
            
            
               Sopimuksen 27 artiklan 2 kohdan b alakohdan iv alakohdassa määrätään, että ministeritason sekakomitea hyväksyy omat sääntönsä ja menettelynsä, ja sopimuksen 27 artiklan 3 kohdan c alakohdassa määrätään, että yhteistyösekakomitea päättää omasta työjärjestyksestään. Sopimuksen 27 artiklan 3 kohdan b alakohdan viii alakohdassa määrätään, että yhteistyösekakomitea perustaa alakomiteoita avustamaan sitä tehtävien hoitamisessa.
            
         
               (4)
            
            
               Sopimuksen 27 artiklan 2 kohdan b alakohdan ii alakohdassa määrätään, että ministeritason sekakomitean puheenjohtajina toimivat yhdessä Kanadan ulkoasiainministeri sekä unionin ulkoasioiden ja turvallisuuspolitiikan korkea edustaja. Sopimuksen 27 artiklan 3 kohdan c alakohdassa määrätään, että yhteistyösekakomitean puheenjohtajina toimivat yksi Kanadaa edustava korkea virkamies ja yksi unionia edustava korkea virkamies.
            
         
               (5)
            
            
               Sopimuksen tehokkaan täytäntöönpanon varmistamiseksi olisi hyväksyttävä ministeritason sekakomitean työjärjestys sekä yhteistyösekakomitean ja sen alakomiteoiden työjärjestys.
            
         
               (6)
            
            
               Unionin ministeritason sekakomiteassa ja yhteistyösekakomiteassa esitettävän kannan olisi sen vuoksi perustuttava tähän liitettyihin ministeritason sekakomitean työjärjestyksen sekä yhteistyösekakomitean ja sen alakomiteoiden työjärjestyksen luonnoksiin,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   EU:n ja Kanadan ministeritason sekakomiteassa unionin puolesta esitettävä kanta perustuu tähän päätökseen liitettyyn ministeritason sekakomitean työjärjestyksen tekstiin.
   2.   EU:n ja Kanadan yhteistyösekakomiteassa unionin puolesta esitettävä kanta perustuu tähän päätökseen liitettyyn yhteistyösekakomitean ja alakomiteoiden työjärjestyksen tekstiin.
   2 artikla
   Tämä päätös on osoitettu komissiolle ja unionin ulkoasioiden ja turvallisuuspolitiikan korkealle edustajalle.
   3 artikla
   Tämä päätös tulee voimaan päivänä, jona se hyväksytään.
   
      Tehty Brysselissä 30 päivänä marraskuuta 2017.
      
         
            Neuvoston puolesta
         
         
            Puheenjohtaja
         
         K. SIMSON
      
   
   
      (1)  Euroopan unionin ja sen jäsenvaltioiden sekä Kanadan välinen strateginen kumppanuussopimus (EUVL L 329, 3.12.2016, s. 45).
   
      LIITE
      
         MINISTERITASON SEKAKOMITEAN PÄÄTÖS,
         annettu …,
         työjärjestyksensä hyväksymisestä
         EU:N JA KANADAN MINISTERITASON SEKAKOMITEA, joka
         ottaa huomioon Euroopan unionin ja sen jäsenvaltioiden sekä Kanadan välisen strategisen kumppanuussopimuksen, jäljempänä ’sopimus’, ja erityisesti sen 27 artiklan,
         sekä katsoo seuraavaa:
         
                     (1)
                  
                  
                     Sopimuksen 30 artiklan 2 kohdan mukaisesti sopimuksen osia on sovellettu väliaikaisesti 1 päivästä huhtikuuta 2017.
                  
               
                     (2)
                  
                  
                     Sopimuksen 27 artiklan 2 kohdan b alakohdan iv alakohdan nojalla ministeritason sekakomitean on määrä hyväksyä työjärjestyksensä,
                  
               ON PÄÄTTÄNYT SEURAAVAA:
         Hyväksytään ministeritason sekakomitean työjärjestys, sellaisena kuin se on esitetty liitteessä.
         
            Allekirjoitettu …
            
               
                  EU:n ja Kanadan ministeritason sekakomitean puolesta
               
               
                  Puheenjohtajat
               
            
         
      
   
   
      LIITE
      Ministeritason sekakomitean työjärjestys
      Tehtävät
      Ministeritason sekakomitea hoitaa seuraavia tehtäviä:
      
                  a)
               
               
                  arvioi suhteen tilaa yhteistyösekakomitean toimittaman vuotuisen kertomuksen pohjalta;
               
            
                  b)
               
               
                  antaa yhteistyösekakomitean työhön liittyviä suosituksia, mukaan lukien suositukset tulevaisuuden uusista yhteistyöaloista;
               
            
                  c)
               
               
                  tekee päätöksiä sopimuksen osapuolten suostumuksella;
               
            
                  d)
               
               
                  antaa suosituksia tämän sopimuksen täytäntöönpanoon mahdollisesti liittyvistä erimielisyyksistä sopimuksen 28 artiklan mukaisesti.
               
            Puheenjohtaja, kokoonpano ja osallistujat
      
               
                  1.
               
               
                  Ministeritason sekakomitean puheenjohtajina toimivat yhdessä Kanadan ulkoasiainministeri sekä unionin ulkoasioiden ja turvallisuuspolitiikan korkea edustaja.
               
            
               
                  2.
               
               
                  Kumpikin sopimuksen osapuoli ilmoittaa sihteeristölle valtuuskuntansa kokoonpanon ennen ministeritason sekakomitean kutakin kokousta.
               
            
               
                  3.
               
               
                  Puheenjohtajat voivat kutsua kokoukseen asiantuntijoita tai muiden elinten edustajia tarkkailijoiksi tai antamaan tietoja erityisistä kysymyksistä.
               
            Kokoukset
      
               
                  1.
               
               
                  Ministeritason sekakomitea kokoontuu vuosittain tai yhteisesti hyväksyttyinä ajankohtina olosuhteiden vaatiessa. Ministeritason sekakomitean kokoukset pidetään vuorotellen Euroopan unionissa ja Kanadassa tai missä tahansa muussa puheenjohtajien yhdessä hyväksymässä paikassa yhdessä hyväksyttynä päivänä.
               
            
               
                  2.
               
               
                  Ministeritason sekakomitean kokoukset pidetään suljetuin ovin, elleivät puheenjohtajat päätä sopimuksen osapuolten suostumuksella, että kokous on julkinen.
               
            Sihteeristö
      
               
                  1.
               
               
                  Yksi Euroopan ulkosuhdehallinnon edustaja ja yksi Kanadan ulkoministeriön edustaja toimivat yhdessä ministeritason sekakomitean sihteereinä. Puheenjohtajille tarkoitetut tai heiltä peräisin olevat asiaankuuluvat tiedonannot välitetään sihteereille.
               
            
               
                  2.
               
               
                  Sihteeristö varmistaa säännöllisen yhteydenpidon, myös videokokouksin, ennen ministeritason sekakomitean kokouksia, jotta voidaan ottaa huomioon temaattiset vuoropuhelut, joita on mahdollisesti käyty ennen ministeritason sekakomitean kokousta. Näiden keskustelujen sisältö otetaan huomioon ministeritason sekakomitean kokouksen esityslistassa.
               
            Kokousten esityslistat
      
               
                  1.
               
               
                  Kokouksen järjestävän sopimuksen osapuolen sihteeristö laatii kutakin kokousta varten alustavan esityslistan. Alustava esityslista ja mahdolliset asiaankuuluvat asiakirjat lähetetään sopimuksen osapuolille viimeistään 15 työpäivää ennen kokouksen alkua, ellei se ole olosuhteiden vuoksi mahdotonta.
               
            
               
                  2.
               
               
                  Puheenjohtajat hyväksyvät esityslistan, ja ministeritason sekakomitea vahvistaa sen kunkin kokouksen alussa. Puheenjohtajien niin päättäessä esityslistalle voidaan ottaa asioita, joita ei ole merkitty alustavaan esityslistaan.
               
            Ministeritason sekakomitean julkilausuma
      Sopimuksen osapuolet hyväksyvät kunkin kokouksen päätteeksi ministeritason sekakomitean julkilausuman. Se julkaistaan ja siihen voi sisältyä sopimuksen osapuolten hyväksymiä suosituksia.
      Päätökset ja suositukset
      
               
                  1.
               
               
                  Ministeritason sekakomitea voi tehdä päätöksiä tai antaa suosituksia sopimuksen tavoitteiden saavuttamiseksi.
               
            
               
                  2.
               
               
                  Ministeritason sekakomitean päätökset ja suositukset hyväksytään sopimuksen osapuolten yhteisellä suostumuksella ja ne toimitetaan EU:n puolella tarpeen mukaan Euroopan komission pääsihteeristölle, Euroopan ulkosuhdehallinnolle, jäsenvaltioiden pysyville edustustoille Euroopan unionissa ja EU:n neuvoston pääsihteeristölle sekä Kanadan puolella asianmukaisille Kanadan viranomaisille.
               
            
               
                  3.
               
               
                  Päätökset hyväksytään sen jälkeen, kun sopimuksen osapuolet ovat saaneet sisäiset menettelynsä päätökseen lakiensa ja asetustensa mukaisesti.
               
            
               
                  4.
               
               
                  Ministeritason sekakomitean päätökset ja suositukset tehdään kahtena puheenjohtajien allekirjoittamana todistusvoimaisena kappaleena.
               
            
               
                  5.
               
               
                  Kiireellisissä tapauksissa päätökset ja suositukset voidaan hyväksyä kirjallisella menettelyllä ministeritason sekakomitean virallisen kokouksen ulkopuolella. Tällaiset päätökset ja suositukset on toimitettava sopimuksen osapuolille.
               
            Kulut
      
               
                  1.
               
               
                  Kumpikin sopimuksen osapuoli vastaa sille ministeritason sekakomitean kokouksiin osallistumisesta aiheutuvista kuluista, sekä henkilöstö-, matka- ja oleskelukuluista että postitus- ja televiestintäkuluista.
               
            
               
                  2.
               
               
                  Kumpikin sopimuksen osapuoli vastaa sille kokoustulkkauksesta ja kääntämisestä aiheutuvista kuluista.
               
            
               
                  3.
               
               
                  Kokouksen järjestävä sopimuksen osapuoli vastaa kokousten järjestämiskuluista ja asiakirjojen kopiointikuluista.
               
            Luottamuksellisuus
      Jos sopimuksen osapuoli toimittaa ministeritason sekakomitealle luottamuksellisiksi luokiteltuja tietoja, toinen osapuoli käsittelee niitä luottamuksellisina.
      Työjärjestyksen muuttaminen
      Tätä työjärjestystä voidaan muuttaa päätöksiä ja suosituksia koskevan määräyksen mukaisesti.
   
   
      Yhteistyösekakomitean ja alakomiteoiden työjärjestys
      EU:N JA KANADAN YHTEISTYÖSEKAKOMITEA, joka
      ottaa huomioon Euroopan unionin ja sen jäsenvaltioiden sekä Kanadan välisen strategisen kumppanuussopimuksen, jäljempänä ’sopimus’, ja erityisesti sen 27 artiklan,
      sekä katsoo seuraavaa:
      
                  (1)
               
               
                  Sopimuksen 30 artiklan 2 kohdan mukaisesti sopimuksen osia on sovellettu väliaikaisesti 1 päivästä huhtikuuta 2017.
               
            
                  (2)
               
               
                  Sopimuksen 27 artiklan 3 kohdan c alakohdan mukaan yhteistyösekakomitea hyväksyy oman työjärjestyksensä.
               
            
                  (3)
               
               
                  Sopimuksen 27 artiklan 3 kohdan b alakohdan viii alakohdan mukaan yhteistyösekakomitea voi perustaa alakomiteoita asiantuntijatason keskustelujen mahdollistamiseksi sopimuksen soveltamisalaan kuuluvilla keskeisillä aloilla,
               
            ON PÄÄTTÄNYT SEURAAVAA:
      Hyväksytään yhteistyösekakomitean työjärjestys, sellaisena kuin se on esitetty liitteessä.
      
         Allekirjoitettu …
         
            
               EU:n ja Kanadan yhteistyösekakomitean puolesta
            
            
               Puheenjohtajat
            
         
      
   
   
      LIITE
      Yhteistyösekakomitean työjärjestys
      Tehtävät
      Yhteistyösekakomitea hoitaa seuraavia tehtäviä:
      
                  a)
               
               
                  suosittelee painopistealoja sopimuksen osapuolten väliseen yhteistyöhön liittyen;
               
            
                  b)
               
               
                  seuraa sopimuksen osapuolten välisten strategisen suhteen kehittymistä;
               
            
                  c)
               
               
                  vaihtaa näkemyksiä ja tekee ehdotuksia yhteistä etua koskevista asioista;
               
            
                  d)
               
               
                  antaa suosituksia tehokkuusetujen, paremman vaikuttavuuden ja synergiaetujen saavuttamiseksi sopimuksen osapuolten välillä;
               
            
                  e)
               
               
                  varmistaa tämän sopimuksen moitteettoman toiminnan;
               
            
                  f)
               
               
                  antaa ministeritason sekakomitealle suhteen tilaa koskevan vuotuisen kertomuksen, jonka sopimuksen osapuolet julkaisevat;
               
            
                  g)
               
               
                  käsittelee asianmukaisesti kaikki sopimuksen osapuolten sen käsiteltäväksi siirtämät sopimuksen soveltamisalaan kuuluvat asiat;
               
            
                  h)
               
               
                  perustaa alakomiteoita avustamaan sitä tehtäviensä hoitamisessa. Nämä alakomiteat eivät kuitenkaan saisi olla päällekkäisiä sopimuksen osapuolten välisten muiden sopimusten mukaisesti perustettujen elinten kanssa;
               
            
                  i)
               
               
                  arvioi tilanteita, joissa jompikumpi sopimuksen osapuoli katsoo, että päätöksentekoprosessit yhteistyöaloilla, joista ei ole tehty erityistä sopimusta, ovat vaikuttaneet tai voisivat vaikuttaa kielteisesti sen etuihin.
               
            Kokoonpano, puheenjohtaja ja osallistujat
      
               
                  1.
               
               
                  Yhteistyösekakomitea muodostetaan osapuolten edustajista.
               
            
               
                  2.
               
               
                  Yhteistyösekakomitean puheenjohtajina toimivat yhdessä yksi Euroopan ulkosuhdehallinnon korkea virkamies ja yksi Kanadan ulkoministeriön korkea virkamies.
               
            
               
                  3.
               
               
                  Kumpikin sopimuksen osapuoli ilmoittaa puheenjohtajille valtuuskuntansa kokoonpanon ennen yhteistyösekakomitean kutakin kokousta.
               
            
               
                  4.
               
               
                  Puheenjohtajat voivat kutsua kokoukseen asiantuntijoita tai muiden elinten edustajia tarkkailijoiksi tai antamaan tietoja erityisistä kysymyksistä.
               
            Kokoukset
      
               
                  1.
               
               
                  Yhteistyösekakomitea kokoontuu vuosittain tai kuten on yhdessä hyväksytty. Yhteistyösekakomitean kokoukset kutsuvat koolle puheenjohtajat. Kokoukset pidetään vuorotellen Euroopan unionissa ja Kanadassa yhdessä hyväksyttynä päivänä. Yhteistyösekakomitean erityiskokouksia voidaan järjestää, jos jompikumpi sopimuksen osapuoli sitä pyytää.
               
            
               
                  2.
               
               
                  Kyseisiä yhteistyösekakomitean erityiskokouksia voidaan poikkeuksellisesti pitää video- tai puhelinkokouksina, jos puheenjohtajat hyväksyvät tämän.
               
            
               
                  3.
               
               
                  Yhteistyösekakomitean kokoukset pidetään suljetuin ovin, elleivät puheenjohtajat päätä sopimuksen osapuolten suostumuksella, että kokous on julkinen.
               
            Sihteeristö
      Yksi Euroopan ulkosuhdehallinnon edustaja ja yksi Kanadan ulkoministeriön edustaja toimivat yhdessä yhteistyösekakomitean sihteereinä. Puheenjohtajille tarkoitetut tai heiltä peräisin olevat asiaankuuluvat tiedonannot välitetään sihteereille.
      Kokousten esityslistat
      
               
                  1.
               
               
                  Kokouksen järjestävän sopimuksen osapuolen sihteeristö laatii kutakin kokousta varten alustavan esityslistan toista sihteeristöä kuultuaan. Alustava esityslista ja mahdolliset asiaankuuluvat asiakirjat lähetetään sopimuksen osapuolille viimeistään 15 työpäivää ennen kokouksen alkua. Puheenjohtajat voivat, tarvittaessa sopimuksen osapuolten suostumuksella, asettaa tiettyä kokousta varten eri aikarajan.
               
            
               
                  2.
               
               
                  Kumpi tahansa sopimuksen osapuoli voi pyytää sihteeristöä ottamaan esityslistalle jonkin asian. Alustavaan esityslistaan kirjataan asiat, joiden esityslistalle ottamista koskevan pyynnön sihteeristö on vastaanottanut viimeistään 21 työpäivää ennen kokousta.
               
            
               
                  3.
               
               
                  Puheenjohtajat hyväksyvät esityslistan, ja yhteistyösekakomitea vahvistaa sen kunkin kokouksen alussa. Esityslistalle voidaan ottaa asioita, joita ei ole merkitty alustavaan esityslistaan, jos puheenjohtajat hyväksyvät tämän.
               
            
               
                  4.
               
               
                  Sopimuksen osapuolet varmistavat säännöllisen yhteydenpidon, myös videokokouksin, ennen yhteistyösekakomitean kokousta, jotta voidaan ottaa huomioon temaattiset ja maantieteelliset vuoropuhelut, joita on mahdollisesti käyty ennen kokousta. Näiden keskustelujen sisältö otetaan huomioon yhteistyösekakomitean esityslistassa.
               
            Pöytäkirjat
      
               
                  1.
               
               
                  Puheenjohtajat laativat yhteenvedon yhteistyösekakomitean kussakin kokouksessa tekemistä päätelmistä. Kyseiset kaksi sihteeristöä hyväksyvät näiden päätelmien pohjalta pöytäkirjaluonnoksen. Kokouksen järjestävä sihteeristö esittää ensimmäisen pöytäkirjaluonnoksen 15 työpäivän kuluessa kokouksesta.
               
            
               
                  2.
               
               
                  Sopimuksen osapuolet hyväksyvät luonnoksen 30 työpäivän kuluessa kokouspäivästä tai sopimuksen osapuolten hyväksymään päivään mennessä. Kun sopimuksen osapuolet ovat hyväksyneet pöytäkirjaluonnoksen, puheenjohtajat allekirjoittavat kaksi alkuperäiskappaletta käsin tai sähköisesti.
               
            Suositukset
      
               
                  1.
               
               
                  Yhteistyösekakomitean suositukset hyväksytään sopimuksen osapuolten yhteisellä suostumuksella ja ne sisällytetään yhteiseen pöytäkirjaan. Pöytäkirja toimitetaan EU:n puolella tapauksen mukaan Euroopan komission pääsihteeristölle, Euroopan ulkosuhdehallinnolle, EU:n neuvoston pääsihteeristölle ja jäsenvaltioiden pysyville edustustoille Euroopan unionissa sekä Kanadan puolella asianmukaisille Kanadan viranomaisille.
               
            
               
                  2.
               
               
                  Yhteistyösekakomitea antaa suosituksia tämän sopimuksen täytäntöönpanoon mahdollisesti liittyvistä erimielisyyksistä. Tällaiset suositukset annetaan sopimuksen 28 artiklan mukaisesti.
               
            Vuotuinen kertomus ministeritason sekakomitealle
      
               
                  1.
               
               
                  Sihteeristö varmistaa, että suhteen tilaa koskeva vuotuinen kertomus laaditaan ja toimitetaan sopimuksen osapuolille viimeistään 15 työpäivää ennen yhteistyösekakomitean kokousta.
               
            
               
                  2.
               
               
                  Yhteistyösekakomitea hyväksyy ministeritason sekakomitealle toimitettavan vuotuisen kertomuksen. Tämän jälkeen kertomus julkaistaan.
               
            Kulut
      
               
                  1.
               
               
                  Kumpikin sopimuksen osapuoli vastaa sille yhteistyösekakomitean kokouksiin osallistumisesta aiheutuvista kuluista, sekä henkilöstö-, matka- ja oleskelukuluista että postitus- ja televiestintäkuluista.
               
            
               
                  2.
               
               
                  Kumpikin sopimuksen osapuoli vastaa sille kokoustulkkauksesta ja kääntämisestä aiheutuvista kuluista.
               
            
               
                  3.
               
               
                  Kokouksen järjestävä sopimuksen osapuoli vastaa kokousten järjestelyihin liittyvistä kuluista sekä asiakirjojen kopiointikuluista.
               
            Alakomiteoiden perustaminen
      
               
                  1.
               
               
                  Yhteistyösekakomitea voi perustaa alakomiteoita avustamaan sitä tehtäviensä hoitamisessa. Alakomiteat raportoivat yhteistyösekakomitealle kunkin kokouksensa jälkeen, eivätkä ne saa olla päällekkäisiä sopimuksen osapuolten välisten muiden sopimusten nojalla perustettujen elinten kanssa.
               
            
               
                  2.
               
               
                  Yhteistyösekakomitea voi lakkauttaa olemassa olevia alakomiteoita, laatia niiden työjärjestyksen tai muuttaa sitä, tai se voi perustaa uusia alakomiteoita.
               
            Luottamuksellisuus
      Jos sopimuksen osapuoli toimittaa yhteistyösekakomitealle luottamuksellisiksi luokiteltuja tietoja, toinen osapuoli käsittelee niitä luottamuksellisina.
      Työjärjestyksen muuttaminen
      Tätä työjärjestystä voidaan muuttaa sopimuksen 27 artiklan 3 kohdan c alakohdan mukaisesti.
      Alakomiteat
      
               
                  1.
               
               
                  Yhteistyösekakomitean alakomiteat, jäljempänä ’alakomiteat’, voivat keskustella sopimuksen täytäntöönpanosta sopimuksen soveltamisalaan kuuluvilla aloilla. Ne voivat myös keskustella kahdenvälisen yhteistyön asianomaiseen alaan liittyvistä aiheista tai erityisistä hankkeista sopimuksen tulkinta mukaan lukien.
               
            
               
                  2.
               
               
                  Alakomiteat toimivat yhteistyösekakomitean alaisuudessa. Ne raportoivat ja toimittavat pöytäkirjansa ja päätelmänsä yhteistyösekakomitean puheenjohtajille 20 työpäivän kuluessa kustakin kokouksesta.
               
            
               
                  3.
               
               
                  Alakomiteat muodostetaan sopimuksen osapuolten edustajista.
               
            
               
                  4.
               
               
                  Alakomiteat voivat pyytää asiantuntijoita kokouksiinsa, ja kuulla heitä tietyissä esityslistalla olevissa asioissa.
               
            
               
                  5.
               
               
                  Alakomiteoiden puheenjohtajina toimivat yhdessä sopimuksen osapuolet.
               
            
               
                  6.
               
               
                  Kukin alakomitea päättää siitä, miten sihteeristötehtävät jaetaan, jotta oikea-aikainen raportointi yhteistyösekakomitealle voidaan varmistaa.
               
            
               
                  7.
               
               
                  Alakomiteat kokoontuvat aina olosuhteiden sitä edellyttäessä sopimuksen jommankumman osapuolen kirjallisesta pyynnöstä. Kukin kokous pidetään sopimuksen osapuolten yhteisesti hyväksymään aikaan niiden yhteisesti hyväksymässä paikassa. Kokoukset voidaan pitää myös videokokouksena.
               
            
               
                  8.
               
               
                  Alakomiteoiden kokoukset pidetään suljetuin ovin, elleivät puheenjohtajat päätä sopimuksen osapuolten suostumuksella, että kokous on julkinen.
               
            
               
                  9.
               
               
                  Sopimuksen osapuolet hyväksyvät yhdessä alakomiteoiden kokousten esityslistat.
               
            
               
                  10.
               
               
                  Sopimuksen osapuolet laativat yhdessä alakomiteoiden kunkin kokouksen pöytäkirjan.